b'\n_START_ARTICLE_\nClaudius Gothicus\n_START_SECTION_\nVarhaiset vuodet\n_START_PARAGRAPH_\nClaudiuksen el\xc3\xa4m\xc3\xa4st\xc3\xa4 ennen keisariutta ei tiedet\xc3\xa4 juuri mit\xc3\xa4\xc3\xa4n varmuudella. Luultavasti h\xc3\xa4n syntyi 10. toukokuuta 213 tai 214 Dalmatiassa tai Illyricumissa. Ep\xc3\xa4luotettavan Historia Augustan mukaan Claudius periytyi Troijan myyttisest\xc3\xa4 kuninkaasta Iloksesta ja Zeuksen pojasta Dardanoksesta. Teoksen mukaan h\xc3\xa4n oli pitk\xc3\xa4 mies, jolla oli hehkuvat silm\xc3\xa4t. H\xc3\xa4nen sanottiin olleen niin vahva, ett\xc3\xa4 pystyi ly\xc3\xb6m\xc3\xa4\xc3\xa4n miehen tai el\xc3\xa4imen hampaat rikki yhdell\xc3\xa4 ly\xc3\xb6nnill\xc3\xa4. Historia Augustan mukaan h\xc3\xa4n oli my\xc3\xb6s painija, ja otteli kerran toista sotilasta vastaan Campus Martiuksella, jolloin keisari Decius palkitsi h\xc3\xa4net. HA kertoo my\xc3\xb6s kirjeist\xc3\xa4, joissa Decius, Valerianus ja Gallienus ylist\xc3\xa4v\xc3\xa4t Claudiusta. H\xc3\xa4nen kerrottiin olleen t\xc3\xa4ll\xc3\xb6in tribuunina tuntemattomassa Legio IV Martialiksessa. N\xc3\xa4m\xc3\xa4 Historia Augustan kertomat tarinat ovat kuitenkin varmasti puhdasta fiktiota, jotka keksittiin my\xc3\xb6hemmin._NEWLINE_Varmaa on kuitenkin, ett\xc3\xa4 Claudius palveli ainakin keisari Gallienuksen aikana Illyricumissa. Historia Augustan ja Aurelius Victorin mukaan h\xc3\xa4n oli Balkanin joukkojen komentaja. Claudius saattoi osallistua usurpaattori Ingenuuksen kapinan kukistamiseen vuonna 260, jolloin h\xc3\xa4n haavoittui liev\xc3\xa4sti. My\xc3\xb6hemmin h\xc3\xa4n palveli roomalaisen kenraalin Aureoluksen joukoissa Gallian keisari Postumusta vastaan.\n_START_SECTION_\nGallienuksen salamurha\n_START_PARAGRAPH_\nMy\xc3\xb6h\xc3\xa4\xc3\xa4n kes\xc3\xa4ll\xc3\xa4 267 gootit hy\xc3\xb6kk\xc3\xa4siv\xc3\xa4t suurena joukkona Balkanille ja V\xc3\xa4h\xc3\xa4\xc3\xa4n-Aasiaan. Kun Gallienus kuuli t\xc3\xa4st\xc3\xa4, h\xc3\xa4n marssi heti kohtaamaan vihollisensa. H\xc3\xa4n j\xc3\xa4tti Aureoluksen vartioimaan Italiaa mutta otti muut vanhemmat upseerinsa mukaan._NEWLINE_Roomalaiset onnistuivat ly\xc3\xb6m\xc3\xa4\xc3\xa4n gootit seuraavana vuonna, mutta sill\xc3\xa4 aikaa Aureolus julistautui Italiassa keisariksi. Gallienus nimitti Claudiuksen Rooman ratsuv\xc3\xa4en johtoon (dux equitum) ja j\xc3\xa4tti kenraali Marcianuksen Tonavalle ja l\xc3\xa4hti itse suuren sotajoukon kanssa kukistamaan Aureolusta. Gallienuksen joukot voittivat ensimm\xc3\xa4isen taistelun Pons Aureoluksessa, ja Aureolus joutui per\xc3\xa4\xc3\xa4ntym\xc3\xa4\xc3\xa4n Mediolanumiin, joka piiritettiin. Kun piiritys jatkui, monet Gallienuksen upseerit tulivat tyytym\xc3\xa4tt\xc3\xb6miksi keisaria kohtaan._NEWLINE_Pretoriaaniprefekti Aurelius Heraclianus, Lucius Domitius Aurelianus, Claudius sek\xc3\xa4 monet muut suunnittelivat Gallienuksen salamurhaamista. Zosimos kertoo, ett\xc3\xa4 kun keisari oli ilta-aterialla teltassaan, dalmatialaisten ratsuv\xc3\xa4kijoukkojen komentaja Cecropius juoksi telttaan kertomaan Gallienukselle, ett\xc3\xa4 vihollisen joukot olivat hy\xc3\xb6kk\xc3\xa4\xc3\xa4m\xc3\xa4ss\xc3\xa4. Gallienus rynt\xc3\xa4si nopeasti ulos ilman henkivartijoitaan, jolloin Cecropius surmasi h\xc3\xa4net. Salaliittolaiset julistivat nyt Claudiuksen keisariksi. T\xc3\xa4m\xc3\xa4 lienee tapahtunut syyskuun alussa vuonna 268. Aurelius Victor kertoo, ett\xc3\xa4 Gallienus nimitti kuolinvuoteellaan Claudiuksen seuraajakseen, mutta t\xc3\xa4m\xc3\xa4 on ep\xc3\xa4varmaa.\n_START_SECTION_\nKeisari\n_START_PARAGRAPH_\nGallienuksen murhan j\xc3\xa4lkeen armeija ei kuitenkaan suhtautunut ilolla salaliittolaisiin, joten Claudius joutui rauhoittamaan joukkojaan rahapalkkioilla. H\xc3\xa4n pakotti my\xc3\xb6s senaatin julistamaan Gallienuksen jumalaksi ja teki h\xc3\xa4nen murhastaan rikollisen teon. Cecropius luultavasti teloitettiin, tai h\xc3\xa4n teki itsemurhan. My\xc3\xb6s Heraclianus kuoli ep\xc3\xa4selviss\xc3\xa4 olosuhteissa, mutta Aurelianus s\xc3\xa4\xc3\xa4stettiin ja h\xc3\xa4net nimitettiin Rooman ratsuv\xc3\xa4en johtoon (dux equitum). Kun Aureolus kuuli vallanvaihdosta, h\xc3\xa4n yritti neuvotella uuden keisarin kanssa. Claudius antoi kuitenkin teloittaa Aureoluksen v\xc3\xa4litt\xc3\xb6m\xc3\xa4sti._NEWLINE_Claudiuksen tullessa keisariksi, Roomaa uhkasivat monet sotilaalliset vaarat sek\xc3\xa4 rajojen sis\xc3\xa4- ett\xc3\xa4 ulkopuolelta. Valtakunta oli hajonnut kolmeen osaan; l\xc3\xa4nness\xc3\xa4 Gallian keisarikunta ja keisari Postumus hallitsi Britanniaa, Galliaa, Germaniaa ja Hispaniaa. Id\xc3\xa4ss\xc3\xa4 Palmyran valtakunta oli kuningatar Zenobian johdolla laajentunut huomattavasti. My\xc3\xb6s germaanit ja gootit olivat toistuvana uhkana Rooman hallitsemille alueille._NEWLINE_Vuodenvaihteessa 268\xe2\x80\x93269 Claudius oli lyhyen aikaa Roomassa, miss\xc3\xa4 h\xc3\xa4n otti vastaan konsulinvirkansa kuluvalle vuodelle. H\xc3\xa4nen konsulikumppaninaan toimi er\xc3\xa4s Paternus. Roomalaiset eiv\xc3\xa4t kuitenkaan ehtineet lev\xc3\xa4t\xc3\xa4 sill\xc3\xa4 pian tuli tieto, ett\xc3\xa4 alemannit ja juthungit olivat ylitt\xc3\xa4neet Tonavan ja Alpit ja alkaneet ry\xc3\xb6stell\xc3\xa4 Pohjois-Italian maaseutua. Claudius kokosi nopeasti armeijansa ja marssi germaaneja vastaan. Roomalaiset l\xc3\xb6iv\xc3\xa4t germaanit alkuvuonna 269 Gardaj\xc3\xa4rvell\xc3\xa4, ja Claudius otti itselleen arvonimen Germanicus Maximus. T\xc3\xa4m\xc3\xa4n j\xc3\xa4lkeen h\xc3\xa4n l\xc3\xa4hetti Rooman palokunnan- ja turvallisuusjoukkojen p\xc3\xa4\xc3\xa4llik\xc3\xb6n (praefectus vigilum) Julius Placidianuksen Galliaan taistelemaan Gallien keisarikunnan joukkoja vastaan. Placidianus onnistuikin valtaamaan Rh\xc3\xb4ne -joen it\xc3\xa4puoliset osat takaisin Rooman valtaan. My\xc3\xb6hemmin my\xc3\xb6s Hispanian provinssit siirtyiv\xc3\xa4t roomalaisten puolelle.\n_START_SECTION_\nSota gootteja vastaan\n_START_PARAGRAPH_\nV\xc3\xa4litt\xc3\xb6m\xc3\xa4sti Gardaj\xc3\xa4rven voiton j\xc3\xa4lkeen seurasi kuitenkin lis\xc3\xa4\xc3\xa4 vastoink\xc3\xa4ymisi\xc3\xa4; gootit olivat herulien johdolla p\xc3\xa4\xc3\xa4tt\xc3\xa4neet hy\xc3\xb6k\xc3\xa4t\xc3\xa4 Balkaneilla Tonavan yli Moesiaan, Traakiaan ja Kreikkaan. Joidenkin l\xc3\xa4hteiden mukaan yhteens\xc3\xa4 320\xc2\xa0000 soturia ja 2000 laivaa osallistuivat hy\xc3\xb6kk\xc3\xa4ykseen. Vaikka n\xc3\xa4m\xc3\xa4 luvut ovat todenn\xc3\xa4k\xc3\xb6isesti liioiteltuja, niin goottien hy\xc3\xb6kk\xc3\xa4ys oli kuitenkin eritt\xc3\xa4in vakava uhka roomalaisille. Claudius l\xc3\xa4hetti Aurelianuksen johtaman sotajoukon karkottamaan gootit Balkaneilta. H\xc3\xa4n itse j\xc3\xa4i viel\xc3\xa4 Pohjois-Italiaan, sill\xc3\xa4 germaaneja ei ollut viel\xc3\xa4 t\xc3\xa4ysin kukistettu ja samaan aikaan Gallian keisarikunnassa oli alkanut kapina keisari Postumusta vastaan Ulpius Laelianuksen johdolla. Claudius suunnitteli luultavasti hy\xc3\xb6kk\xc3\xa4\xc3\xa4v\xc3\xa4ns\xc3\xa4 p\xc3\xa4\xc3\xa4armeijan kanssa Galliaan ja valtaavansa Postumuksen hallitsemat alueet takaisin Rooman valtaan. My\xc3\xb6hemmin h\xc3\xa4n kuitenkin totesi, ett\xc3\xa4 goottien uhka oli paljon vakavampi ja marssi armeijansa kanssa auttamaan Aurelianusta. H\xc3\xa4n j\xc3\xa4tti nuoremman veljens\xc3\xa4 Quintilluksen vartioimaan Italiaa, ja k\xc3\xa4ski Egyptin prefektin ja laivaston komentajan Tenagino Probuksen l\xc3\xa4hett\xc3\xa4\xc3\xa4 laivastonsa goottien laivoja vastaan._NEWLINE_Goottien laivasto oli sill\xc3\xa4 aikaa hy\xc3\xb6k\xc3\xa4nnyt Moesian Mustanmeren rannikolla sijaitseviin kaupunkeihin, jonka j\xc3\xa4lkeen se oli yritt\xc3\xa4nyt ry\xc3\xb6st\xc3\xa4\xc3\xa4 Byzantionin ja Kyzikoksen mutta tuloksetta. T\xc3\xa4m\xc3\xa4n j\xc3\xa4lkeen he seilasivat Aigeianmerelle, ja hy\xc3\xb6kk\xc3\xa4siv\xc3\xa4t Kreikan kaupunkeihin Khalkidikessa, piiritt\xc3\xa4en maajoukkojen kanssa muun muassa Thessalonikin ja hy\xc3\xb6k\xc3\xa4ten Kassandreiaan. Kun gootit saivat tiet\xc3\xa4\xc3\xa4 roomalaisten olevan tulossa he vet\xc3\xa4ytyiv\xc3\xa4t Koillis-Makedoniaan, miss\xc3\xa4 Aurelianuksen joukot saivat heid\xc3\xa4t kiinni. Seuranneessa taistelussa roomalaiset onnistuivat aiheuttamaan 3000 miehen tappiot gooteille ja ajamaan heit\xc3\xa4 pohjoiseen. Claudiuksen johtama Rooman p\xc3\xa4\xc3\xa4armeija tavoitti gootit Moesia Superiorissa, l\xc3\xa4hell\xc3\xa4 Naissusta. Taistelu oli kovaa, ja tappiot olivat raskaita kummallakin puolella, mutta gootit onnistuttiin ly\xc3\xb6m\xc3\xa4\xc3\xa4n, jolloin he joutuivat per\xc3\xa4\xc3\xa4ntym\xc3\xa4\xc3\xa4n kohti etel\xc3\xa4\xc3\xa4._NEWLINE_Koko loppukes\xc3\xa4n 269 roomalaisten ratsuv\xc3\xa4ki ahdisteli gootteja n\xc3\xa4iden per\xc3\xa4\xc3\xa4ntyess\xc3\xa4 kohti Balkanvuoria. Gootit alkoivat k\xc3\xa4rsi\xc3\xa4 n\xc3\xa4l\xc3\xa4st\xc3\xa4 ja v\xc3\xa4symyksest\xc3\xa4. Syksyll\xc3\xa4 he huomasivat joutuneensa piiritetyiksi vuoristossa, ja kun talvi saapui, n\xc3\xa4lk\xc3\xa4, kylmyys, ja taudit verottivat goottien armeijaa. Roomalaisetkaan eiv\xc3\xa4t s\xc3\xa4\xc3\xa4styneet taudeilta, ja taistelutahto sek\xc3\xa4 kuri alkoivat laskea Rooman armeijan keskuudessa. Gootit yrittiv\xc3\xa4t murtautua ulos saarroksista, jolloin Claudius mahdollisesti aliarvioi heid\xc3\xa4t ja l\xc3\xa4hetti pelk\xc3\xa4n jalkav\xc3\xa4kens\xc3\xa4 vihollista vastaan. Gootit kuitenkin melkein tuhosivat roomalaisten joukot, ja vain Aurelianuksen ratsuv\xc3\xa4en nopea hy\xc3\xb6kk\xc3\xa4ys ehti pelastaa tilanteen. Se oli kuitenkin liian my\xc3\xb6h\xc3\xa4ist\xc3\xa4, sill\xc3\xa4 gootit p\xc3\xa4\xc3\xa4siv\xc3\xa4t murtautumaan ulos._NEWLINE_Koko kev\xc3\xa4\xc3\xa4n 270 goottien armeija jatkoi hidasta per\xc3\xa4\xc3\xa4ntymist\xc3\xa4\xc3\xa4n Traakian halki. Heikentynein\xc3\xa4 n\xc3\xa4l\xc3\xa4st\xc3\xa4, monet gooteista kuolivat Balkaneilla raivonneeseen kulkutautiin, joka iski Rooman armeijaankin ja keisariinkin. Claudius joutui l\xc3\xa4htem\xc3\xa4\xc3\xa4n Sirmiumiin, ja j\xc3\xa4tti Aurelianuksen Rooman joukkojen komentoon.\n_START_SECTION_\nKuolema\n_START_PARAGRAPH_\nTaistelut jatkuivat viel\xc3\xa4 kes\xc3\xa4\xc3\xa4n asti. Jotkut gooteista v\xc3\xa4rv\xc3\xa4ttiin Rooman armeijaan, tai asetettiin asumaan Moesiaan, jotta heid\xc3\xa4t voitaisiin tarvittaessa kutsua aseisiin. Kes\xc3\xa4ll\xc3\xa4 270 Claudius otti arvonimen Gothicus Maximus, ja juhli saavutustaan kolikoissaan. Jossakin vaiheessa h\xc3\xa4n saattoi ottaa my\xc3\xb6s arvonimen Parthicus Maximus, mutta t\xc3\xa4m\xc3\xa4 on ep\xc3\xa4varmaa. H\xc3\xa4n oli l\xc3\xa4hd\xc3\xb6ss\xc3\xa4 sotimaan juthungeja ja vandaaleja vastaan, mutta kuoli elokuussa Sirmiumissa kulkutautiin._NEWLINE_Claudiuksen kuoleman j\xc3\xa4lkeen h\xc3\xa4nen veljens\xc3\xa4 Quintillus julistautui keisariksi Italiassa. Samaan aikaan kuitenkin Tonavan joukot huusivat Aurelianuksen keisariksi. My\xc3\xb6hemmin Quintillus teki itsemurhan, tai h\xc3\xa4net murhattiin. Aurelianus antoi my\xc3\xb6hemmin ly\xc3\xb6tt\xc3\xa4\xc3\xa4 kolikoita jumalaksi julistetun Claudiuksen kunniaksi (Divus Claudius).\n_START_SECTION_\nPerint\xc3\xb6\n_START_PARAGRAPH_\nClaudius oli suosittu keisari, jota kuvaa se ett\xc3\xa4 my\xc3\xb6hemmin Konstantinus Suuri v\xc3\xa4itti h\xc3\xa4nt\xc3\xa4 esi-is\xc3\xa4kseen. Senaatin sanottiin kunnioittaneen Claudiusta pystytt\xc3\xa4m\xc3\xa4ll\xc3\xa4 3 metri\xc3\xa4 korkean ja kullatun patsaan Capitoliumille, Juppiterin temppelin eteen. T\xc3\xa4m\xc3\xa4 saattaa tosin olla fiktiota. Armeija ja senaatti pitiv\xc3\xa4t Claudiusta mallikeisarina, ja my\xc3\xb6hemmin kerrottiin tarinaa, ett\xc3\xa4 Claudius olisi tietoisesti hyv\xc3\xa4ksynyt kuolemansa valtion hyv\xc3\xa4ksi, mutta t\xc3\xa4m\xc3\xa4kin on varmasti my\xc3\xb6hemp\xc3\xa4\xc3\xa4 keksint\xc3\xb6\xc3\xa4.'